kardosdrur/scandi-wiki huggingface dataset:
Daniel Brühl

Daniel César Martín Brühl González (født 16. juni 1978 i Barcelona, Spanien), kendt som Daniel Brühl, er en tysk skuespiller.

Daniel Brühl er søn af den tyske skuespiller Hanno Brühl og en lærerinde fra Katalonien (Spanien). Familien flyttede til Köln kort tid efter hans fødsel. Han begyndte som skuespiller i en ung alder, og fik sit internationale gennembrud i 2003 som Alex i Good bye, Lenin!.
Han har siden medvirket i flere internationale film, heriblandt Ron Howards Rush (2013) Paul Greengrass' The Bourne Ultimatum (2006) og Julie Delpys Deux Jours á Paris (2007).

Udvalgt filmografi 
 Schlaraffenland (1998)
 Das Weisse Rauschen (2001)
 Nichts bereuen (2001)
 Elefantenherz (2002)
 Good bye, Lenin! (2003)
 Was nützt die Liebe in Gedanken (2004)
 Ladies in Lavender. (2004)
 Farland (2004)
 The Edukators (2004)
 Joyeux Noël (2005; En dag uden krig)
 Ein Freund von mir (2006)
 The Bourne Ultimatum (2007)
 Deux Jours á Paris  (2007)
 Inglourious Basterds (2009)
 Rush (2013)
 The Fifth Estate (2013)
 The Alienist (2018)

Eksterne henvisninger 

 

Skuespillere fra Tyskland
Personer fra Barcelona
Remonte

Remonte (fransk: erstatningshest) er en betegnelse inden for klassisk ridekunst og i kavalleriuddannelse for en hest, der stadig er under grunduddannelse. Der skelnes mellem en ung remonte i sit første uddannelsesår, der begynder med longering og også omfatter letridning og cirkelridning, og en gammel remonte i sit andet og tredje uddannelsesår, hvor de simplere elementer af klassisk dressurridning tilføjes.

I militært sprog (Tyskland, i det 19. og begyndelsen af det 20. århundrede) betød remonte en tre- eller fireårig hest. Disse var nødvendige til at erstatte de heste, der hvert år blev kasseret. F.eks. var der i år 1900 98.000 heste og 11.000 remonter i den kejserlige tyske hær. Militæret købte dem fortrinsvis i det tidligere Øst- og Vestpreussen, som indtil 1945 var verdens største, lukkede område for hesteopdræt. En mindre del kom fra stutterier nær Hannover og i Slesvig.

De fleste var varmblodsheste f.eks. østpreussiske trakenere, mens en mindre del var koldblodsheste. De fireårige kom oftest direkte i hæren. De treårige forblev et år i et remonter-depot. Preussen havde mere end 20 af disse depoter, mens Sachsen var i besiddelse af fire. Her trænedes dagligt bevægelse i alle gangarter, anatomi og hestepsykologi under streng disciplin. Under denne træning blev remonterne stadig ikke redet. De vænnede sig til staldkaserner og militære forhold som skydning, trommer og faner. Derefter var de i ni år trækheste i artilleriet og i transporttjeneste (træn), og senere i ti år rideheste i de beredne tropper og stabe. I det første uddannelsesår blandt tropperne betegnedes de stadig remonter.

Se også 
Remontekommissionen

Hestesport
Anna Maria Mühe

Anna Maria Mühe (født 1985 i Berlin) er en tysk skuespillerinde.

Hun er datter af skuespillerne Jenny Gröllmann og Ulrich Mühe, og blev opdaget i 2001 af filminstruktøren Maria von Heland, da hun fik hovedrollen i Große Mädchen weinen nicht. Hun har fået skuespillerundervisning af Marianne Fischer-Kupfer og Kristiane Kupfer. Hun fik sit gennembrud i filmen Was nützt die Liebe in Gedanken fra 2004, hvor hun spillede sammen med Daniel Brühl og Thure Lindhardt.

Filmografi 
 2002: Große Mädchen weinen nicht som Kati
 2003: Was nützt die Liebe in Gedanken som Hilde
 2003: Tatort: Verraten und verkauft som Daniele Paulke
 2004: Delphinsommer som Nathalie
 2004: Abhaun!
 2005: Die letzte Schlacht som Doris Bober

Eksterne kilder/henvisninger 

 

Skuespillere fra Tyskland
Personer fra Berlin
Martin Johansen

Martin Bro Johansen (f. 22. juli 1972) er en dansk tidligere fodboldspiller, der er tvillingbror til Michael Johansen. Martin Johansen spillede angriber og offensiv midtbane.

Klubkarriere 
Han startede karrieren i Rosenhøj IF og kom derfra til KB. I 1991 skiftede han til B 1903, og han var således med i overbygningen i 1992, da KB og B 1903 etablerede F.C. København. I den første sæson for FCK blev Martin Johansen dansk mester. Han spillede i FC København indtil 1997 op opnåede 142 kampe for klubben, hvor han scorede 40 mål. 

Efter FCK skiftede han til Coventry City i den engelske Premier League, men opholdet blev ikke succesrigt og i 1999 vendte han hjem til Danmark, hvor han spillede for Lyngby FC. I 2001 skiftede han til Farum BK. Han stoppede karrieren i 2003.

Martin Johansen er af FCK optaget i klubbens "Legends Club"

Landsholdskarriere 
Martin Johansen spillede en enkelt A-landskamp  – en kamp i 1993, hvor Danmark slog Albanien 4-0. 

Som ungdomsspiller opnåede han 18 kampe for U19-landsholdet (3 mål) og 7 kampe for U21-landsholdet.

Noter

Eksterne henvisninger 
 

Fodboldspillere fra Danmark
Tvillinger fra Danmark
Fodboldspillere fra Kjøbenhavns Boldklub
Fodboldspillere fra B 1903
Fodboldspillere fra FC København
Fodboldspillere fra Coventry City F.C.
Fodboldspillere fra Lyngby Boldklub
Fodboldspillere fra Farum Boldklub
Frankly Magazine

Frankly Magazine var et dansk livsstilsmagasin for homoseksuelle, der udkom hver fjerde måned. Magasinet beskæftigede sig med mode, shopping, musik og rejser ud fra en homoseksuel vinkel.

Magasinet, der var gratis, blev distribueret hovedsagligt via en række barer, caféer og butikker i København, Århus og Odense samt en række andre steder i provinsen. Det kunne dog også læses online, ligesom det var muligt at abonnere på magasinet.

Sidste nummer af magasinet udkom i maj 2008.

Ophørt i 2008
Tidsskrifter fra Danmark
LGBT-relaterede tidsskrifter
August Diehl

August Diehl (født 4. januar 1976 i Berlin, Tyskland), er en tysk skuespiller. Hans kendeste rolle på verdensplan er Gestapo Sturmbannführer Dieter Hellstrom i Inglourious Basterds fra 2009.

Privatliv 
Hans far er skuespilleren Hans Diehl, hans mor er en kostumedesigner, og hans bror er komponist. Hans familie flyttede ofte, mens han voksede op: familien levede gennem hans opvækst i Hamborg, Wien, Düsseldorf, Bayern og Frankrig.
Efter at have taget sin studentereksamen, studerede Diehl på den berømte Hochschule für Schauspielkunst Ernst Busch i Berlin.

Diehl er gift med skuespillerinden Julia Malik, som han har en datter (født maj 2009 i Berlin) sammen med.

Karriere 
August Diehl har været flittigt anvendt på såvel teaterscenen som på filmlærredet, og han har modtaget flere udmærkelser for sine roller. I 2000 blev Diehl kåret som en af de europæiske films "Shooting Stars" fra European Film Promotion. Hans kendeste rolle udover Hellstrom er Günther Scheller i filmen Was nützt die Liebe in Gedanken, fra 2004 . Filmen var baseret på en virkelig hændelse, og Diehl spillede en ung mand, der sammen med to andre unge mænd, Paul Krantz (Daniel Brühl) og Hans (Thure Lindhardt), dannede en fatal selvmordsalliance. I 2006 betegnede Gala Magazine ham som "...dagens mest betydningsfulde tyske skuespiller".

Filmografi 
Blandt de film August Diehl har medvirket i kan nævnes:
 1998: 23 – Nichts ist so wie es scheint – Instruktør: Hans-Christian Schmid
 2000: Kalt ist der Abendhauch – (andre medvirkende: Fritzi Haberlandt, Heinz Bennent)
 2002: Tattoo
 2003: Love The Hard Way – (andre medvirkende: Adrien Brody)
 2003: Lichter (Distant Lights) – Instruktør: Hans-Christian Schmid
 2004: Was Nützt Die Liebe In Gedanken (Love in Thoughts) – (andre medvirkende: Daniel Brühl)
 2004: Der neunte Tag (The Ninth Day) – Instruktør: Volker Schlöndorff, (andre medvirkende: Ulrich Matthes og Bibiana Beglau)
 2006: Ich bin die andere (I Am the Other Woman) – (andre medvirkende: Armin Mueller-Stahl og Katja Riemann)
 2006: Nothing But Ghosts
 2007: Die Fälscher
 2009: Inglourious Basterds 
 2009: Allied
 2018: Kursk

Eksterne kilder/henvisninger 

 
 August Diehl Fanpage

Skuespillere fra Tyskland
Personer fra Berlin
Potteplante

En potteplante er en plante der dyrkes i en urtepotte. 

En urtepotte er normalt konisk, med en højde der som regel svarer til tværmålet foroven. Den koniske form modsvarer i yderst ringe grad rodnettets naturlige form, men formen letter rodklumpens fjernelse fra potten. Tidligere anvendtes udelukkende lerurtepotter, nu anvendes hovedsageligt plastic til formålet. Lerurtepotten havde den fordel, at luft passerede frit ned til rodsystemet, men øgede også vandingsbehovet idet en del vand fordampede fra urtepotten. De i dag fremstillede lerurtepotter er glaserede således at også de er lufttætte. Der kan ikke umiddelbart observeres nogen forskel på planter dyrket i lufttætte- sammenlignet med porøse potter. 

Potteplanter optager 60% af et dansk væksthusgartneris samlede areal. Af dansk gartneriareals samlede potteplanteproduktion er 2/3 beliggende på Fyn (Tal om gartneriet 2007, Dansk Gartneri, 2007).

Se også 
Luftrensende jord og planter

Eksterne henvisninger 

American Society for Horticultural Science (2008, December 30). Flowering Plants Speed Post-surgery Recovery. ScienceDaily. Retrieved December 31, 2008 Citat: "...Patients with plants in their rooms had significantly fewer intakes of pain medication, more positive physiological responses (lower blood pressure and heart rate), less pain, anxiety, and fatigue, and better overall positive and higher satisfaction with their recovery rooms than their counterparts in the control group without plants in their rooms..."

Stueplanter
Max (navn)

Max er et drengenavn, der stammer fra tysk og er afledt af det latinske Maximilian, der igen er afledt af ordet "maximus" med betydningen "den store". Andre varianter af navnet omfatter Maks, Maxim, Maxime og Maximillian. Lidt over 3.200 danskere bærer et af disse navne ifølge Danmarks Statistik.

Kendte personer med navnet

Kongelige og adelige 
 Maximilian 1. og Maximilian 2., tysk-romerske kejsere.
 Maximilian 1., mexicansk kejser.
 Max af Baden, tysk politiker og officer.
 Maximilian af Wied-Neuwied – Prins Maximilian af Wied-Neuwied, tysk opdagelsesrejsende og etnolog.

Andre 
 Max Bruch, tysk komponist og dirigent.
 Max Brüel, dansk arkitekt og jazzmusiker.
 Max Ernst, tysk billedkunstner.
 Max Hansen, dansk sanger og skuespiller.
 Max Müller, dansk maler.
 Max Planck, tysk fysiker.
 Max Reger, tysk komponist og organist.
 Max von Sydow, svensk skuespiller.
 Max Weber, tysk sociolog og økonom.
 Maksim Gorkij, russisk forfatter.
 Maximilian Kolbe, polsk munk og katolsk helgen.
 Maximilian Sciandri, italiensk-engelsk cykelrytter.
 Maximillian Viktor Rasmussen, dansk sanger.
 Uwe Max Jensen, dansk performance-kunstner.

Drengenavne
Tyreholm

Tyreholm er en lille, lav og sumpet ø i Stege Bugt tilhørende Stege Sogn.

Området er en del af fuglebeskyttelsesområdet i Ulvshale-Nyord Vildtreservat, og der er færdselsforbud hele året.

Ekstern henvisning 
 Skov- og Naturstyrelsens reservatfolder om Ulvshale-Nyord Vildtreservat

Øer i Danmark
Vordingborg Kommunes geografi
Vildtreservater i Danmark
Pollerup

Pollerup er en bebyggelse i Keldby Sogn på Møn, beliggende midtvejs mellem Keldby og Hjertebjerg.

Pollerup omtales 1418 (Paldolpæ) og 1496 (Polruppe). 

Landsbyen udskiftes i 1782. I landsbyen ligger Danbogård, Damsprydgård og Sølvhøjgård.

Pollerup hører til Vordingborg Kommune og ligger i Region Sjælland.

Kilder 
 Trap, J. P. Danmark. Præstø Amt. Bind IV, 5. udg., 1955.

Lokaliteter på Møn
Ullemarke

Ullemarke er en bebyggelse i Keldby Sogn på Møn, beliggende midtvejs mellem Keldby og Spejlsby. Den tilhører Vordingborg Kommune og ligger i Region Sjælland.

Ullemarke omtales 1496 (Wllemarcke). 
Landsbyen udskiftes i 1797.

I landsbyen ligger Gedebjerggård, Frøslevgård, Egebjerggård og Toftevang.

Kilder 
 Trap, J. P. Danmark. Præstø Amt. Bind IV, 5. udg., 1955.

Lokaliteter på Møn
Kirsten Rask (sprogmagister)

Kirsten Rask (født 11. februar 1951 i Ærøskøbing) er cand. mag. i dansk og russisk, og forfatter til mange bøger og artikler om sprog. Hun satte gang i debatten om anglificering af det danske sprog med en kronik i Politiken den 5. september 1999, Dogmedansk. Kirsten Rask var medlem af Dansk Sprognævn 2003-2005.

Priser 
Tildelt Lise Volst Prisen på 35.000 kr i 2002 af Dansk Forfatterforening.

Udvalgte udgivelser 
 Fagsprog – videnssprog (2004)
 Rasmus Rask – store tanker i et lille land (2002)
 Sprogrenserordbog – tal dansk! (2000, 2. udv. udg. 2001)
 Når pædagoger skriver. En håndbog i skriftlig kommunikation (1996)
 Stilistik. Sprogets former og litterære figurer (1995)

Ekstern henvisning 
 Rask Kommunikation – Forside

Faglitterære forfattere fra Danmark
Personer fra Ærøskøbing
Dansksprogede forfattere fra Danmark
Lise Volst Prisen

Lise Volst Prisen tildeles en forfatterinde på over 50 år til opmuntring og glæde og ikke i nogen speciel anledning. Kaldes også forfatterinden Lise Louise Laura Volsts Legat.

Modtagere

Referencer 

Litteraturpriser fra Danmark
Hesten

Hesten er bestemt form af hest og kan henvise til:

 Hesten (film fra 1931) – dansk kortfilm fra 1931 instrueret af George Schnéevoigt
 Hesten (film fra 1943) – dansk kortfilm fra 1943 instrueret af Bjarne Henning-Jensen
Førstedagskuvert

En førstedagskuvert bærer et frimærke, som er afstemplet på sin udgivelsesdag. På skrift angives disse også på dansk for FDK eller for FDC, der er forkortelsen for det engelske first day cover. Med udsendelsen af Beringfrimærkerne den 27. november 1941 anvendte det danske postvæsen for første gang et specielt stempel til førstedagskuverter.

Kildehenvisninger 

Filateli
Grodzisk Wielkopolski

Grodzisk Wielkopolski er en by i regionen Storpolen i det vestlige Polen. Byen har ca. 13.676 indbyggere og er hovedsæde for amtet Powiat grodziski.

Byer i Polen
Peterspladsen

Peterspladsen er den store plads foran Peterskirken i Rom kendt for sine mange søjler.

Peterspladsens udformning skyldes først og fremmest Gian Lorenzo Bernini (1598–1680). Pladsen er afgrænset af Peterskirken i den ene ende og af en gade i den anden. På siderne er pladsen indrammet af Berninis kolonnader, der som arme strækker sig ud fra kirken og omfavner pladsen.

Midt på pladsen står en obelisk, som blev ført til Rom fra Egypten af kejser Caligula. Den prydede Caligulas og Neros stadion, hvor apostelen Peter led martyrdøden. Den stod herefter på Protomartyrenes Plads bag Vatikanets mure. Stedet er i dag er afmærket med en bronzeplade. Pave Sixtus V ønskede obelisken flyttet og Domenico Fontana fik ansvaret for opgaven. 900 mand og 50 heste udførte arbejdet 10. september 1586 

Bygninger, konstruktioner og anlæg i Rom
Vatikanstaten
Torve og pladser i Italien
Galleria Borghese

Galleria Borghese er et kunstmuseum beliggende i den naturskønne park Villa Borghese.

Kunstmuseer i Italien
Rom
Museer etableret i 1903
Laterankirken

Laterankirken (San Giovanni in Laterano) er bispedømmet Roms domkirke og dermed pavens sæde, en del af Vatikanstaten og den katolske kirkes fornemste domkirke. Det har historiske årsager. Frem til pavernes ophold i Avignon (fra 1309) var Lateranpaladset lige ved kirken det pavelige palads. Først efter tilbagekomsten fra Avignon blev Vatikanet pavens opholdssted, og selv om Peterskirken er den største, er den ikke en domkirke.

Laterankirken kaldes ofte Alle kirkers mor, og på facaden står indskriften SACROSANCTA LATERANENSIS ECCLESIA OMNIUM URBIS ET ORBIS ECCLESIARUM MATER ET CAPUT (latin for: Den allermest hellige Laterankirke, for hele byen og verden moder- og hovedkirke). Kirken er viet til Jesus Kristus, Johannes Døberen og Evangelisten Johannes. 

Kirken er en af de fire patriarkalbasilikaer (de fire største kirker i Rom: Peterskirken, Laterankirken, Santa Maria Maggiore og Sct. Paul uden for murene). I lighed med de andre har den en hellig port, som åbnes, når det hvert 25. år er jubelår. Pilgrimme, der går gennem porten efter at have skriftet deres synder, får fuld aflad. 

Den første domkirke blev rejst under kejser Konstantin. Den blev ødelagt af vandalerne, og en ny blev rejst af pave Leo 1. ca. 460. Pave Sergius 3. (904–911) byggede den helt om, efter at et jordskælv havde forårsaget store skader. I 1308 blev den fuldstændig ødelagt af en brand, og flere efterfølgende paver stod for genopbygningen. Under arbejdet blev den igen totalskadet af brand i 1360. Nutidens basilika er med undtagelse af nogle mindre arbejder i det 19. århundrede resultatet af Francesco Borrominis arbejde før jubelåret 1650. 

Apostlene Peters og Paulus' hoveder skal være bevaret i relikvarier i baldakinen over højalteret. I selve alteret er dele af en bordplade fra antikken indfældet. Den skal komme fra senator Pudens' hus, og Peter skal have fejret nadveren ved det.

Eksterne henvisninger 

 Illustreret guide til Laterankirken  

Kirker i Rom
Domkirker
Vatikanstaten
Katolske kirker
Elbæk Efterskole

Elbæk Efterskole er en grundtvigsk efterskole i byen Elbæk (Gangsted Sogn) i den tidligere Gedved, nu Horsens Kommune. Elbæk Efterskole har ca. 144 elever og er siden 2001 blevet ledet af forstanderparret Annette Støckel og Rasmus Clausen.

Værdigrundlag:

Den grundlæggende idé bag skolens virksomhed er, at alle skal udvikle livsmod og føle glæde ved livet, så man får lyst til at vise initiativ og påtage sig et ansvar. Det enkelte menneske er ikke kun noget i kraft af sig selv, men i allerhøjeste grad i kraft af samværet i et forpligtende fællesskab, hvor den enkeltes bidrag er helt centralt. Den personlige udvikling går hånd i hånd med udviklingen af fællesskabet. Det enkelte menneske og de fællesskaber, det indgår i, er på en og samme tid både hinandens modsætninger og forudsætninger. At tale sammen, at leve sammen og at handle sammen udvikler både den enkelte og fællesskabet. Den fælles forpligtelse er derfor, at alle engagerer sig i livet på skolen. At gøre en forskel både i sit eget liv og i andres kræver et personligt engagement.

Historie:

Skolevirksomheden starter med oprettelsen af en grundtvigsk friskole i 1887. Denne første friskole blev med tiden del af et større skolekompleks, hvor der gennem årene har været både børneskole, efterskole, højskole, håndværkerskole og lærerskole. I 1906 deles skolerne op og på bakken i Elbæk etablerer man Elbæk Fri- og Efterskole. Det officielle navn er Elbæk Fri- og Fortsættelsesskole. Skolen kører med denne kombinerede skolevirksomhed indtil 1966. Sideløbende var der lærerskole og højskole i de oprindelige bygninger. I 1966 lukkes friskoledelen ned og herefter kører skolen udelukkende som efterskole. Skolens navn har siden 1967 været Elbæk Efterskole.

Forstandere:

 1887-1906: Birgitte og Johannes Elbek
 1906-1929: Dagmar og Kristjan Jensen
 1929-1934: Marie (død 1931) og Hans Hansen
 1934-1966: Solvejg Bro og Leo Egelund Nielsen
 1967-1999: Grethe og Holger Hansen
 1999-2000: Birthe og Tom Søndergaard
 2001- i dag: Annette Støckel og Rasmus Clausen

Eksterne henvisninger 
 Elbæk Efterskoles hjemmeside 

Efterskoler
Bygninger, konstruktioner og anlæg i Horsens Kommune
Hexamethylentetramin

Hexamethylentetramin (også kaldet hexamin, urotropin og methamin) er et hvidt krystallisk pulver. Det har en høj brændværdi og anvendes derfor i esbit-tørsprittabletter, som man bruger i sin legetøjs-dampmaskine eller i nogle feltkomfurer..

Det bruges også som basis for nogle typer sprængstoffer, RDX, HMX der er sprængstoffer lavet ved at nitrere hexamin, og HMTD der er et organisk peroxid lavet på basis af hexaminen.

Aminer
Frederiksberg Slotskirke

Frederiksberg Slotskirke er en kirke i Frederiksberg Sogn på Frederiksberg. Kirken er en del af Frederiksberg Slot og var oprindeligt hofkapel.

Historie 
Da Frederik 4. lod Frederiksberg Slot udvide i 1707-09 besluttede han at indrette et kapel i østfløjen. Beslutningen kom halvvejs inde i byggeprocessen, hvilket måske er grunden til, at der ikke er noget i bygningens facade, der afslører, at der ligger et kirkerum bagved. Kirken optager de seks midterste vinduesfag i kælder- og stueetagen.

W.F. von Platen og Ernst Brandenburger indrettede kapellet i barokstil orienteret omkring tværaksen, med alter og prædikestol midt på hver sin langside. Det blev indviet 31. marts 1710.

Da Hærens Officersskole overtog slottet i 1869 blev rummet inddraget til anden brug, og inventaret blev flyttet til andre steder, fx blev prædikestolen foræret af dronningen til Emmauskirken på Diakonissestiftelsen.

I 1920'erne opstod ideen at reetablere kirken, og det blev gjort i 1931-32 med det originale inventar. Emmauskirken bevarede en kopi af prædikestolen. 24. januar 1932 blev Frederiksberg Slotskirke genindviet som distriktskirke under Frederiksberg Sogn.

1. januar 1982 blev kirken sognekirke i eget sogn, Frederiksberg Slotssogn, der blev udskilt fra Frederiksberg Sogn. 2. december 2012 blev kirken og Frederiksberg Slotssogn atter indlemmet i Frederiksberg Sogn.

Kirkebygningen

Referencer 

 De danske Kirker, redigeret af Erik Horskjær. Bind 1, Storkøbenhavn. G.E.C. Gads Forlag, 1969-1971.

Eksterne kilder og henvisninger 
 Frederiksberg Slotskirke  hos KortTilKirken.dk

Kirker i Københavns Stift
Slotskirke
Kjeld Kirk Kristiansen

Kjeld Kirk Kristiansen (født 27. december 1947) er en dansk erhvervsmand, der var chef for LEGO fra 1979 til 2004. LEGO er en privatejet virksomhed, som kontrolleres af familien Kirk Kristiansen og dens holdingselskab, Kirkbi. 

Kristiansen er søn af Godtfred Kirk Christiansen og barnebarn af LEGOs grundlægger Ole Kirk Christiansen.

I 1994 blev han Ridder af Dannebrog.

Kristiansen overlod i april 2016 posten som formand for LEGO Fonden til sønnen Thomas Kirk Kristiansen.

Referencer

Eksterne henvisninger 
WN.Com: Kjeld Kirk Kristiansen

Erhvervsfolk fra Danmark
Riddere af Dannebrog
Personer med tilknytning til LEGO
Personer fra Billund
Personer i Kraks Blå Bog
Direktører fra Danmark
Kirkbi
Milliardærer fra Danmark
Gustav Jonsson

Gustav Jonsson (6. november 1907, Hälsingland – 21. oktober 1994, Västerort) var en svensk psykiater, der skrev bogen De tre ord: Den Sociale Arv i 1969. Den bygger på hans doktorafhandling, der blev udgivet to år tidligere. Her fastslår han på baggrund af sine empiriske undersøgelser, hvad han kalder en udvidet teori om den sociale arv.

Læger fra Sverige
Psykiatere